Diari Oficial de la Generalitat Valenciana


Sumari del DOGV 4293, del 16-07-2002 (2002/7584)

RESOLUCIÓ de 5 de juliol de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre l'Agència Estatal d'Administració Tributària i la Generalitat Valenciana en matèria de subministrament d'informació per a finalitats no tributàries.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4293

Data del DOGV
:   16-07-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/7584


Data del document
:   05-07-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * transmissió de dades
    * administració central
    * subministrament de documents
    * sistema d'informació
    * cooperació administrativa
    * comunicació de dades

RESOLUCIÓ de 5 de juliol de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre l'Agència Estatal d'Administració Tributària i la Generalitat Valenciana en matèria de subministrament d'informació per a finalitats no tributàries. [2002/X7584]
  
Subscrit, després de la tramitació prèvia reglamentària, entre l'Agència Estatal d'Administració Tributària i la Generalitat Valenciana, el 14 de maig de 2002, un Conveni de col·laboració en matèria de subministrament d'informació per a finalitats no tributàries, i en compliment del que establix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0440/2002, i que figura com a annex d'esta resolució.
  
València, 5 de juliol de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre l'Agència Estatal d'Administració Tributària i la Generalitat Valenciana, en matèria de subministrament d'informació per a finalitats no tributàries.
  
El dia 14 de maig de 2002,
  
Intervenen:
  
D' una part, l'Excm. Sr. Estanislao Rodríguez-Ponga y Salamanca, president de l'Agència Estatal d'Administració Tributària.
  
De l'altra, l'Honorable Sr. Vicente Rambla Momplet, conseller d'Economia, Hisenda i Ocupació de la Generalitat Valenciana en compliment d'allò que s'ha disposat en virtut de l'Acord del Govern Valencià adoptat en data 26 de febrer de 2002.
  
Ambdues parts es reconeixen la capacitat legal necessària per a formalitzar el present conveni, i en conseqüència
  
Exposen:
  
I. L'Agència Estatal d'Administració Tributària és l'ens de dret públic encarregat, en nom i per compte de l'Estat, de la gestió del sistema tributari estatal i duaner i d'aquells recursos d'altres administracions i ens públics nacionals o de la Unió Europea la gestió dels quals li siga encarregada per llei o per conveni.
  
Que la Generalitat Valenciana té competències pròpies per a la gestió dels seus interessos i es troba facultada per a la subscripció de convenis de col·laboració per al desenvolupament d'actuacions d'intercanvi d'informació amb l'administració estatal.
  
II. En el marc de col·laboració mútua que ha de presidir les relacions entre les administracions públiques i en compliment del que establix l'article 4.1.c) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els representants d'ambdues parts consideren que seria molt beneficiós per al compliment dels seus fins respectius establir un sistema estable i periòdic d'informació tributària per part de l'Agència Tributària a la Generalitat Valenciana.
  
Este subministrament es troba possibilitat per la legislació reguladora dels drets i de les garanties dels contribuents i del subministrament d'informació tributària a les administracions públiques.
  
Així, en els articles 2 i 3 de la Llei 1/1998, de 26 de febrer, de Drets i Garanties dels Contribuents, s'establix, d'una banda, que els principis generals d'eficàcia i limitació de costs indirectes derivats del compliment d'obligacions formals han d'articular l'aplicació del sistema tributari, i d'altra banda, que els contribuents tenen dret a sol·licitar certificació i còpia de les declaracions per ells presentades.
  
Seguint esta orientació, la disposició addicional quarta de la Llei 40/1998, de 9 de desembre, de l'Impost sobre la Renda de les Persones Físiques i altres Normes Tributàries, recull, amb l'autorització prèvia dels interessats, el subministrament d'informació tributària per mitjans telemàtics i informàtics a favor de les administracions públiques per al desenvolupament de les funcions que tinguen encarregades, supeditant-lo als termes i a les garanties que es fixen mitjançant orde del ministre d'Economia i Hisenda i en el marc de la col·laboració que s'establisca.
  
En compliment d'esta habilitació legal, es va dictar l'Orde de 18 de novembre de 1999, per la qual es regula el subministrament d'informació tributària a les administracions públiques per al desenvolupament de les seues funcions, així com els supòsits recollits en l'article 113.1 de la Llei General Tributària (BOE núm. 286 de 30 de novembre). En l'article 2 d'esta orde es regula, en concret, el subministrament d'informació de caràcter tributari per al desenvolupament de les funcions atribuïdes a les administracions públiques i es preveu que ?quan el subministrament d'informació siga procedent, es procurarà que es realitze per mitjans informàtica o telemàtics atenent les possibilitats tècniques tant de l'Agència Estatal d'Administració Tributària com de l'administració cessionària, que podran convindre en cada cas concret allò que estimen més convenient».
  
Raons d'eficàcia en l'exercici de les competències atribuïdes a les parts signatàries justifiquen l'establiment d'un sistema de subministrament d'informació tributària que permeta a la Generalitat Valenciana disposar de la informació que necessita per al desenvolupament de les seues funcions d'una forma àgil, mitjançant la utilització dels mitjans materials i humans ja existents en ambdues administracions públiques i, per tant, sense que l'aplicació del present conveni implique augment de costs per a cap d'elles. Este sistema, basat en les modernes tecnologies, es regula a través del present conveni, atés que el subministrament es produirà sobre les dades d'un elevat nombre d'interessats o afectats per estos i haurà de verificar-se d'una forma periòdica i continuada en el temps.
  
L'abast del subministrament d'informació a què es referix el present conveni, relatiu a l'exercici de les funcions de la Generalitat Valenciana, és complementari a la cessió de dades recollida en l'apartat d) de l'article 113.1 de la Llei General Tributària, destinats a la lluita contra el frau en l'obtenció o percepció d'ajudes o subvencions a càrrec de fons públics o de la Unió Europea.
  
En tot cas, el subministrament d'informació efectuat en l'àmbit d'aplicació d'este conveni haurà de respectar el dret a l'honor i a la intimitat personal i familiar dels ciutadans que prescriu l'article 18 de la Constitució Espanyola, en els termes prevists en la Llei Orgànica 15/1999, de 13 de desembre, de Protecció de Dades de Caràcter Personal.
  
III. Segons establix la disposició addicional 13ª de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'àmbit de l'administració general de l'Estat, els titulars dels departaments ministerials i els presidents o directors dels organismes públics vinculats o dependents podran subscriure els convenis prevists en l'article 6, dins de les facultats que els atorga la normativa pressupostària i amb el compliment previ dels tràmits establits, entre els quals s'inclourà necessàriament l'informe del ministeri o ministeris afectats. El seu règim de subscripció i, si és el cas, la seua autorització, així com els aspectes de procediment o formals relacionats amb estos, s'ajustarà al procediment que reglamentàriament s'establisca.
  
En este mateix sentit, per Acord del Consell de Ministres del dia 3 de juliol de 1998 (que modifica l'Acord del Consell de Ministres del dia 2 de març de 1990), es va establir que: ?correspon als ministres, en l'àmbit dels seus departaments i als presidents o directors d'organismes públics que en depenen, firmar els convenis de col·laboració entre l'administració general de l'Estat i les comunitats autònomes, amb el compliment previ dels tràmits exigits per l'ordenament jurídic «.
  
D'altra banda, l'Orde del Ministeri d'Economia i Hisenda de 18 de novembre de 1999, en l'article 4.5, establix que correspon al president de l'Agència Estatal d'Administració Tributària la facultat de subscriure els convenis de col·laboració amb les administracions públiques que puguen ser cessionàries d'informació de caràcter tributari en els termes prevists en esta orde.
  
El Govern Valencià, en la reunió del dia 26 de febrer de 2002 aprovà la subscripció del conveni i l'autorització perquè siga subscrit pel conseller d'Economia, Hisenda i Ocupació.
  
IV. Mentre no tinga lloc el desplegament reglamentari a què es referix la disposició addicional 13ª de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'han d'entendre aplicables les previsions contingudes en l'Acord del Consell de Ministres de 2 de març de 1990, modificat per l'Acord del Consell de Ministres de 3 de juliol de 1998 (BOE del 16).
  
En compliment del que establix l'apartat cinqué de l'Acord del Consell de Ministres mencionat, la Comissió Delegada del Govern per a la Política Autonòmica va informar favorablement sobre el model de projecte de conveni de col·laboració entre l'Agència Estatal d'Administració Tributària i les comunitats i ciutats autònomes en matèria de subministrament d'informació de caràcter tributari amb data 9 de maig de 2001.
  
El present conveni s'ajusta al model indicat, per això no requerix autorització expressa de la Comissió Delegada del Govern per a Política Autonòmica, d'acord amb l'apartat seté 1.a) del Acord del Consell de Ministres mencionat. La constatació que hi concorre esta circumstància es va produir per Resolució de 22 de març de 2002, del secretari d'Estat d'Organització Territorial de l'Estat, com a secretari de la Comissió Delegada del Govern, d'acord amb el que disposa l'apartat seté, 2 del mateix acord.
  
V. En conseqüència, sent jurídicament procedent l'establiment d'un sistema estable de subministrament d'informació tributària a la Generalitat Valenciana per mitjans informàtics, ambdues parts acorden les següents
  
Clàusules:
  
Primera. Objecte del conveni
  
1.- El present conveni té per objecte establir un marc general de col·laboració en relació amb les condicions i els procediments pels quals s'ha de regir la cessió d'informació entre l'Agència Estatal d'Administració Tributaria (d'ara endavant Agència Tributària) i la Generalitat Valenciana, preservant en tot cas els drets de les persones a què esta faça referència.
  
2.- Este conveni no resulta aplicable als subministraments d'informació que poden tindre lloc entre l'Agència Tributaria i la Generalitat Valenciana quan tinguen per objecte les finalitats previstes en l'article 113, apartat 1, de la Llei General Tributària.
  
Segona. Finalitat i àmbit d'aplicació del conveni
  
La cessió d'informació procedent de l'Agència Tributària tindrà com a finalitat exclusiva la col·laboració amb la Generalitat Valenciana en el desplegament de les funcions que esta tinga atribuïdes quan, per al seu exercici, la normativa reguladora exigisca l'aportació d'una certificació expedida per l'Agència Estatal d'Administració Tributària o la presentació, en original, còpia o certificació de les declaracions tributàries dels interessats o de qualsevol altra comunicació emesa per l'Agència Tributària en el cas dels no obligats a declarar. En estos supòsits, la informació que ha de constar en els dits documents se sol·licitarà directament de l'Agència Tributària, sempre que resulte d'interés per a l'exercici d'estes funcions i es referisca a un nombre elevat d'interessats o afectats.
  
Tercera. Autorització dels interessats en la informació subministrada
  
Els intercanvis d'informació tributària a què es referix el present conveni hauran de comptar amb l'autorització prèvia expressa dels interessats, d'acord amb el que disposa la disposició addicional quarta de la Llei 40/1998, de 9 de desembre, de l'Impost sobre la Renda de les Persones Físiques i Altres Normes Tributàries, i en els termes i amb les garanties que s'establixen en l'article 2.4 de l'Orde de 18 de novembre de 1999.
  
Quarta. Destinataris de la informació subministrada
  
La informació cedida per l'Agència Tributària sols podrà ser utilitzada pels òrgans administratius de la Generalitat Valenciana i pels organismes o entitats de dret públic que en depenen que exercisquen les funcions o instruïsquen els procediments a què es referix la clàusula segona del present conveni, sempre que així ho hagen sol·licitat prèviament en els termes prevists en la clàusula huitena. Així mateix, els òrgans de fiscalització autonòmics també seran destinataris de la informació objecte del conveni en la mesura en què, per aplicació de la seua pròpia normativa, participen en estos procediments. En cap cas podran ser destinataris òrgans, organismes o ens que realitzen funcions distintes de les descrites en la dita clàusula segona.
  
Tot això sense perjuí de l'estricta afectació de la informació tramesa per l'Agència Tributaria als fins que la justifiquen i per als quals es va sol·licitar. En qualsevol cas, el destinatari no podrà cedir a tercers la informació tramesa per l'Agència Tributària.
  
Cinquena. Principis i regles d'aplicació al subministrament d'informació recollit en este conveni
  
El subministrament d'informació que efectue l'Agència Tributària en el marc del present conveni es regirà per les regles i pels principis recollits en l'article 6 de l'Orde del Ministeri d'Economia i Hisenda de 18 de novembre de 1999.
  
En concret, el respecte als principis d'eficiència i minimització de costs obliga a acudir al tractament telemàtic de les sol·licituds efectuades, per això, amb caràcter previ a l'aplicació del conveni, l'Agència Tributària determinarà els diferents tipus d'informació que ha de trametre a la Generalitat Valenciana tenint en compte, d'una banda, la normativa aplicable als diferents procediments i, de l'altra, que cada tipus d'informació sol·licitada es referisca sempre a un nombre elevat d'interessats o afectats. Una vegada establits els diferents tipus d'informació i, sense perjuí de posterior modificació, les modificacions s'hauran d'ajustar-hi.
  
Sisena. Naturalesa de les dades subministrades
  
Les dades subministrades per l'Agència Tributària són les declarades pels contribuents i altres obligats a subministrar informació, sense que, amb caràcter general, hagen sigut sotmesos a cap activitat de verificació prèvia a la seua automatizació. No obstant això, quan les dades esmentades hagen sigut comprovades per l'administració tributària es facilitaran les dades comprovades.
  
Tant la Generalitat Valenciana com l'Agència Tributària podran sol·licitar especificacions o aclariments sobre la naturalesa i el contingut de les dades subministrades.
  
Setena. Interlocutor únic
  
Tant en l'Agència Tributària com en la Generalitat Valenciana hi haurà un òrgan al qual ambdues es podran dirigir per a resoldre qualsevol aspecte o incidència relacionat amb l'aplicació del present conveni. Un representant del dit òrgan serà, al seu torn, membre de la Comissió Mixta de Coordinació i Seguiment a què es referix la clàusula tretzena.
  
En concret, en l'Agència Tributària, este òrgan serà la Delegació Especial de l'Agència Estatal d'Administració Tributària mentre que, en la Generalitat Valenciana, estes funcions seran exercides per la Direcció General de Tributs.
  
Huitena. Procediment
  
A) Fase inicial:
  
1. Després de la firma del present conveni, els òrgans administratius de la Generalitat Valenciana i els organismes o entitats de dret públic que en depenen que s'acullen a aquell hauran de trametre al seu interlocutor únic, la documentació següent:
  
- Dades identificatives de l'òrgan, organisme o entitat de dret públic sol·licitant (denominació, adreça, telèfon, ...).
  
- Objecte del subministrament d'informació.
  
- Procediment o funció desenvolupada per l'òrgan sol·licitant.
  
- Competència de l'òrgan, organisme o entitat de dret públic (amb referència a la concreta normativa aplicable).
  
- Tipus d'informació sol·licitada. Este s'haurà d'ajustar als diferents tipus d'informació que s'ha de subministrar per via telemàtica o informàtica, establits amb caràcter previ per l'Agència Tributaria.
  
- Adequació, rellevància i utilitat de la informació tributària sol·licitada per a la consecució de la finalitat que justifica el subministrament.
  
L'interlocutor únic de la Generalitat Valenciana, rebudes totes les sol·licituds, trametrà a la Delegació Especial (o Delegació) de l'Agència Estatal d'Administració Tributària una relació detallada de tots els òrgans i organismes sol·licitants, la normativa on es recullen les funcions desenvolupades i la seua competència, així com el tipus concret de la informació sol·licitada.
  
2. Una vegada examinada la documentació i comprovat, si és el cas, amb la col·laboració de la Comissió Mixta de Seguiment i Control, que totes les sol·licituds s'ajusten al que preveu el present conveni, el delegat especial o delegat de l'Agència Estatal d'Administració Tributària ho comunicarà tant al Departament d'Informàtica Tributària perquè done d'alta l'òrgan, organisme o entitat de dret públic en l'aplicació corresponent de subministrament telemàtic d'informació, com a la Generalitat Valenciana perquè conega la possibilitat d'incloure a partir d'eixe moment, en les peticions de caràcter mensual a què es referix la lletra B) següent, aquelles que provinguen d'estos òrgans, organismes o entitats de dret públic ja autoritzats.
  
3. La incorporació posterior de nous òrgans, organismes o entitats a l'aplicació de subministrament telemàtic d'informació es realitzarà, al seu torn, conforme al que preveuen els apartats anteriors.
  
B) Subministrament d'informació
  
a) Sol·licitud:
  
Els òrgans administratius de la comunitat autònoma o organismes o entitats de dret públic que en depenen prèviament autoritzats, amb periodicitat mensual i per a cada tipus de procediment, trametran a l'Agència Tributària per via telemàtica una relació de sol·licituds d'informació on s'inclouran totes les dades que siguen necessàries per a identificar clarament els interessats afectats i el contingut concret de la informació sol·licitada, que s'haurà d'ajustar als diferents tipus d'informació prèviament determinats per l'Agència Tributària. Així mateix, s'haurà de fer constar que els interessats en la informació sol·licitada han autoritzat expressament el subministrament de dades, sense que s'haja produït la seua revocació, i que s'han tingut en compte les altres circumstàncies previstes en l'article 2.4 de l'Orde de 18 de novembre de 1999 respecte de la dita autorització.
  
La Comissió Mixta de Coordinació i Seguiment, a què es referix la clàusula tretzena, podrà acordar un termini diferent per a realitzar les sol·licituds d'informació.
  
No podran realitzar directament sol·licituds d'informació els òrgans de la Generalitat Valenciana amb rang inferior a una direcció general ni els òrgans de les delegacions territorials. No obstant això, al si de la Comissió Mixta de Coordinació i Seguiment es podrà acordar la realització directa de sol·licituds per altres òrgans diferents quan l'estructura administrativa de la comunitat/ciutat autònoma així ho aconselle i resulte factible des d'un punt de vista tècnic.
  
En tot cas, en la tramesa mensual no es podran incorporar peticions d'òrgans de la Generalitat Valenciana o organismes o entitats de dret públic que en depenen que hagen sigut prèviament autoritzades en virtut del que preveu la lletra A) d'esta clàusula.
  
b) Tramitació i contestació:
  
Una vegada rebuda la petició, després de les verificacions i dels processos corresponents, el Departament d'Informàtica Tributària trametrà la informació sol·licitada en un termini no superior a quinze dies des de la recepció de la dita sol·licitud. En el supòsit que alguna petició no és atesa en eixe termini, l'usuari podrà conéixer-ne el motiu perquè, si és el cas, puga ser objecte d'esmena.
  
La Comissió Mixta de Coordinació i Seguiment a què es referix la clàusula tretzena pot acordar un termini diferent per a trametre la informació.
  
c) Format:
  
Tant la sol·licitud com el lliurament de la informació es realitzarà per mitjans informàtics o telemàtics. En especial, es podrà realitzar pels mitjans i en els termes que establisca l'Agència Tributària per a l'expedició de certificacions tributàries electròniques per part dels seus òrgans.
  
Novena. Control i seguretat de les dades subministrades
  
1.- El control i la seguretat de les dades subministrades es regirà pel que disposa la Llei Orgànica 15/1999, de 13 de desembre, de Protecció de Dades de Caràcter Personal, el Reglament de Mesures de Seguretat de Fitxers Automatitzats que continguen Dades de Caràcter Personal, aprovat pel Reial Decret 994/1999, d'11 de juny, i en els documents de seguretat aprovats per l'Agència Tributària i la Generalitat Valenciana.
  
2.- S'establixen els controls següents sobre els accessos, la custòdia i la utilització de la informació subministrada a l'empara d'este conveni:
  
a) Control intern per part de l'ens cessionari de la informació.
  
La Generalitat Valenciana realitzarà controls sobre la custòdia i utilització que de les dades rebudes realitzen les autoritats, els funcionaris o la resta de personal que en depén, i informarà a la Comissió Mixta de Coordinació i Seguiment, en el curso de les seues reunions semestrals, dels resultats obtinguts en el dit seguiment.
  
b) Control per l'ens titular de la informació cedida.
  
La Generalitat Valenciana accepta sotmetre's a les actuacions de comprovació que puga acordar el Servici d'Auditoria Interna de l'Agència Tributària a fi de verificar l'adequada obtenció i utilització de la informació cedida i de les condicions normatives o convencionals que resulten d'aplicació.
  
Deu. Obligació de sigil
  
1.- Totes les autoritats, funcionaris i resta de personal que coneguen les dades o la informació subministrades en virtut d'este conveni estaran obligats al més estricte i complet sigil respecte d'elles. La violació d'esta obligació implicarà incórrer en les responsabilitats penals, administratives i civils que resulten procedents, així com el sotmetiment a l'exercici de les competències que corresponent a l'Agència de Protecció de Dades.
  
2.- Les responsabilitats de qualsevol índole que es puguen derivar de la indeguda utilització de la informació subministrada en execució d'este conveni hauran de ser fetes efectives per part de l'administració a què pertanga l'autoritat, el funcionari o altre tipus de personal responsable d'esta utilització indeguda.
  
Onze. Arxiu d'actuacions
  
La documentació que es troba en cada administració relativa als controls efectuats sobre la custòdia i utilització de les dades cedides, s'haurà de conservar per un període temps no inferior a tres anys. En especial la Generalitat Valenciana haurà de conservar els documents on conste l'autorització expressa dels interessats.
  
Dotze. Efectes de les dades subministrades
  
D'acord amb el que preveu l'article 9 de l'Orde del Ministeri d'Economia i Hisenda de 18 de novembre de 1999, en la mesura en què la Generalitat Valenciana puga disposar de la informació de caràcter tributari que necessite per al desenvolupament de les seues funcions mitjançant les vies previstes en el present conveni de col·laboració, no s'exigirà als interessats que aporten individualment certificacions expedides per l'Agència Estatal d'Administració Tributaria, ni la presentació, en original, còpia o certificació, de les seues declaracions tributàries o de qualsevol altra comunicació emesa per l'Agència Tributària en el cas dels no obligats a declarar.
  
El subministrament d'informació emparat per este conveni no tindrà altres efectes que els derivats de l'objecte i la finalitat per als quals foren subministrats. En conseqüència, no originaran drets ni expectatives de drets a favor dels interessats o afectats per la informació subministrada, ni interromprà la prescripció dels drets o obligacions a què es puguen referir els procediments per als quals s'obtingué aquella. D'igual manera, la informació subministrada no afectarà el que puga resultar de les actuacions de comprovació o investigació o de la ulterior modificació de les dades subministrades.
  
Tretze. Comissió Mixta de Coordinació i Seguiment. Solució de conflictes
  
Després de la firma del present conveni es crearà una Comissió Mixta de Coordinació i Seguiment que estarà composta per un representant nomenat pel director general de l'Agència Estatal d'Administració Tributària, un representant designat per la Delegació del Govern en la Generalitat Valenciana, a proposta del delegat especial de l'Agència Estatal d'Administració Tributària i altres dos nomenats per la Generalitat Valenciana. En qualitat d'assessors s'hi podran incorporar qualssevol altres funcionaris que es considere necessari, amb dret a veu. Els acords s'adoptaran per consens de les dues administracions representades.
  
La Comissió es reunirà a instància de qualsevol de les parts i, almenys, una vegada cada sis mesos, per a examinar els resultats i les incidències de la col·laboració realitzada.
  
En tot cas, la Comissió serà competent per a:
  
- Coordinar les activitats necessàries per a l'execució del conveni, així com per a dur a terme la seua supervisió, seguiment i control.
  
- Resoldre les controvèrsies que puguen sorgir en la interpretació i el compliment del conveni, sense perjuí del que establix l'article 8.3 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
- Col·laborar, si és el cas, en l'elaboració del cens d'òrgans, organismes o entitats autoritzats a què es referix la clàusula huitena.
  
- Acordar la modificació o, si és el cas, substitució del contingut de la sol·licitud i de la informació subministrada, el seu format, així com la seua periodicitat i data límit de subministrament.
  
- Concretar qualsevol aspecte relacionat amb el procediment de subministrament d'informació establit per este conveni que necessite de desplegament.
  
Catorze. Resultats de l'aplicació del conveni
  
A fi d'avaluar l'eficàcia del present conveni, l'Agència Tributària i la Generalitat Valenciana es comprometen, amb una periodicitat almenys semestral, a determinar els resultats de la col·laboració, que serà objecte d'anàlisi conjunta al si de la Comissió Mixta de Col·laboració i Seguiment.
  
Quinze. Termini de vigència
  
1.- El present conveni tindrà una vigència inicial fins al 31 de desembre de l'any 2002, i es renovarà de manera automàtica anualment llevat de denúncia expressa d'una de les parts. Esta denúncia s'haurà de realitzar, almenys, amb un mes d'antelació a l'acabament del termini de vigència.
  
2.- No obstant això, les dues administracions podran acordar justificadament la suspensió unilateral o la limitació del subministrament d'informació quan advertisca incompliments de l'obligació de sigil per part de les autoritats, funcionaris o resta de personal de l'ens cessionari, anomalies o irregularitats en el règim de control o incompliments dels principis i de les regles que han de presidir el subministrament d'informació, d'acord amb el que preveu este conveni. Una vegada adoptat l'acord de suspensió o limitació del subministrament se'n donarà compte immediatament a la Comissió Mixta de Coordinació i Seguiment, la qual serà escoltada per a la revocació o el manteniment de l'acord.
  
En prova de conformitat, ambdues parts el firmen per duplicat en la data indicada en l'encapçalament.
  
El president de l'AEAT,
  
Estanislao Rodríguez'Ponga y Salamanca
  
El conseller d'Economia, Hisenda i Ocupació,